stanford-oval/wikipedia huggingface dataset:
מיכאל מירלשוילי
פעילות פילנתרופית

מירלשוילי תרם לעמותת מגדל אור של הרב יצחק דוד גרוסמן. כן תרם מספר ספרי תורה ליחידות צה"ל דרך האגודה למען החייל ועמותת "אור לחייל". שימש יו"ר חבר הנאמנים הבינלאומי של זק"א.
בעקבות השרפה בכרמל (2010) תרם יחד עם איש העסקים אלכסנדר משקביץ להקמת צי של כלי רכב למכבי האש. ב-2012 חכר מטוס עבור רופאים ופרמדיקים ישראלים שיצאו לטפל בנפגעי הפיגוע בבורגס שבבולגריה.
מירלשוילי משמש כנשיא "קונגרס יהודי סנט פטרסבורג", סגן נשיא של "הקונגרס היהודי-רוסי", סגן הנשיא הראשון של הקונגרס היהודי האירו-אסיאתי, נשיא "מכבי רוסיה" ונשיא מרכז "תורה וחסד" ליהדות גאורגיה. הוא תרם להקמת מרכז לחקר שואת יהודי ברית המועצות ביד ושם  שהוקם ב-2016.
בשנת 2020 מירלשוילי תרם שלוש יחידות של מכונה להפקת מי שתייה אטמוספיריים של אחד מחברותיו, ווטרג'ן, לרצועת עזה, מהן אחת סופקה לבית החולים א-רנתיסי.
חיים פרטיים

מירלשוילי עלה לישראל ב-1995. הוא מתגורר בהרצליה. נשוי ללאה ואב לשניים. בנו, יצחק, הוא מבעלי ערוץ טלוויזיה עכשיו 14.
הערות שוליים

↑  דרור רייך, הסיפור המדהים של המיליארדר הגיאורגי: מהכלא ברוסיה לקידוחי גז בישראל, באתר TheMarker‏, 16 באוגוסט 2012
↑  CASE OF MIRILASHVILI v. RUSSIA
↑  ECHR : Mirilashvili v. Russia  Publication
↑  אבנר הופשטיין, אוקראינה הטילה סנקציות על המיליארדר הישראלי מיכאל מירילשוילי, באתר זמן ישראל, 7 באוגוסט 2023
↑  איתמר ב"ז, "למיכאל מירילשוילי יש קשרים קרובים עם המשטר ברוסיה", באתר "שקוף", 25 בנובמבר 2024
↑  חן שליטא, ‏מארק צוקרברג הרוסי: יצחק מירילשווילי מתמודד על ערוץ מורשת, באתר גלובס, 27 בספטמבר 2012
↑  דרור רייך, מיכאיל מירילשוילי רכש 5.2% מהכשרה אנרגיה תמורת 40 מיליון שקל, באתר TheMarker‏, 16 באוגוסט 2012
↑  חנן גרינברג, ספר תורה למען גלעד, באתר ynet, 11 ביולי 2009
↑  רון בר ששת, נשיא חדש לזק”א • עולם העסקים למען עולם העשייה, ‏ט"ו בכסלו תשע"ג
↑  Alexander Mashkevich and Michael Mirilashvili to Create Specialty Vehicle Firefighting Brigade, ‏29 בדצמבר 2010 (באנגלית) (ארכיון)
↑  אתר זק"א, משלחת חילוץ של זק"א ומד"א בדרך לבורגס, ‏17 ביולי 2012
↑  אתמול, היום ומחר - ריאיון עם המנהל האדמיניסטרטיבי של הקונגרס, אהרון אלאשוילי
↑  71 שנה לטבח באבי יאר
↑  לירוי פרי, המשקיע שהפסיד 35 מיליון שקל בחודשיים: "ההפסד שלי בהכשרה אנרגיה הוא לא טרגדיה", באתר כלכליסט, 22 באוקטובר 2012
↑  ילדי העדה הגאורגית הפגינו בקיאות בחידון תפילה, ‏ה' אלול תשע"א
↑  יד ושם, המרכז לחקר שואת יהודי ברית המועצות ע"ש משה מירילשווילי, באתר יד ושם, ‏2017
↑  יד ושם, חנוכת המרכז לחקר השואה בברית המועצות על שם משה מירילשווילי ביד ושם, באתר יד ושם, ‏08 מאי 2016
↑  Fedaa al-Qedra; Al Jazeera (2021-01-30). "Solar technology assists Gaza's contaminated-water emergency". Al Jazeera.
וינצ'נצו ניבאלי

| --- | --- |

וינצ'נצו ניבאלי עם אופני קבוצת בחריין-מרידה.
 לידה:  14 בנובמבר 1984 (בן 40) מסינה, איטליה איטליה
 כינוי:  הכריש
 גובה:  181 ס״מ 
 משקל:  65 ק"ג 
 תחום:  כביש
 קבוצות עבר:  פאסה בורטולו (2005)   ליקוויגאס (2006-2012)  אסטנה (2016-2013) בחריין מרידה (2016-2019)   טרק-סגפרדו (2020-2021)   אסטנה קזחסטן (2022)
 הישגי שיא:   טור דה פרנס (2014)   ג'ירו ד'איטליה (2013, 2016)   וואלטה אספניה (2010)  טירנו - אדריאטיקו (2012, 2013)  ג'ירו די לומברדיה (2015, 2017)  מילאנו - סן רמו (2018)  ג'ירו דל טרנטינו (2008, 2013)  אליפות איטליה מרוץ כביש (2014, 2015)  הטור של עומאן (2016)  
 vincenzonibali.it
 
וינצ'נצו ניבאלי
ניבאלי במרוץ נגד השעון בטור של קליפורניה (2009)
ניבאלי (משמאל) לובש את החולצה הוורודה בג'ירו ד'איטליה (2013)
וינצ'נצו ניבאלי (באיטלקית: Vincenzo Nibali, הגייה איטלקית: vinˈtʃɛntso ˈniːbali; נולד ב-14 בנובמבר 1984) הוא רוכב אופני כביש מקצועי לשעבר, הנחשב לאחד מרוכבי האופניים החזקים בעולם שרכבו בעשור השני של המאה ה-21. ניבאלי נולד ליד מצרי מסינה ומכונה בשל כך "כריש המצרים" או בקיצור "הכריש". ניבאלי התמחה גם במרוצי קטעים וגם במרוצים חד-יומיים. הישגיו הבולטים בגרנד טורים הם ניצחון בטור דה פראנס ב-2014, בוואלטה אספניה ב-2010 וניצחונות בג'ירו ד'איטליה ב-2013 וב-2016. הישגיו הבולטים במרוצים החד-יומיים הם ניצחון במילאנו - סן רמו ב-2018 וניצחונות בג'ירו די לומברדיה ב-2015 וב-2017.
ביוגרפיה

ניבאלי נולד לסלווטורה וג'ובאנה במסינה שבסיציליה. כדי להיות רוכב אופניים ברמה גבוהה, עזב בגיל 16 את עיר הולדתו ועבר לחיות, להתאמן ולהתחרות בטוסקנה. במשך מספר שנים חי כ-10 חודשים בשנה בביתו של המנהל הספורטיבי שלו, קרלו פרנצ'סקי, הסמוך ללמפורצ'יו שבטוסקנה.
באביב 2012 עבר ניבאלי, יחד עם חברתו, להתגורר בלוגאנו שבשווייץ. באוקטובר 2012 הם נישאו.
קריירה > קריירה מוקדמת

ב-2002 סיים שני באליפות העולם לנוער במרוץ נגד השעון וב-2004 סיים במקום השלישי באליפות העולם במרוץ נגד השעון עד גילאי 23 בגיל 19 בלבד. ניבאלי הפך לרוכב מקצועי כאשר הצטרף ב-2005 לקבוצת הצמרת האיטלקית "פאסה בורטולו". ב-2006 עבר לקבוצה "ליקוויגז". בשנה זו ניצח במרוץ הקלאסי "ג'י פי קווסט" הנערך בפלואה (Plouay) שבברטאן בצפון מערב צרפת. ב-2007 השתתף לראשונה במרוץ החשוב ביותר באיטליה, הג'ירו ד'איטליה וסיים במקום ה-19 בדרוג הכללי.
ב-2008 סיים ניבאלי במקום ה-10 במרוץ החד-יומי הקלאסי, לייז'–בסטון–לייז' וניצח לראשונה את ג'ירו דל טרנטינו. כמו כן סיים את הג'ירו ד'איטליה במקום ה-11 ואת הטור דה פראנס היוקרתי במקום ה-20.
קריירה > 2009

בשנה זו רשם שני ניצחונות במרוצים חד-יומיים חשובים באיטליה. האחד ב"ג'ירו דל'אפנינו", לאחר בריחת יחיד ממרחק של כ-50 קילומטר לסיום. הניצחון השני היה ב"גרן פרמיו צ'יטה די קמיורה" (Gran Premio Città di Camaiore). הוא סיים שישי בטור של קליפורניה ותשיעי בטור החבל הבסקי. ב"טור דה פראנס" חלק את הובלת קבוצתו, ליקוויגז", עם הצ'כי רומן קרויציגר. ניבאלי הצליח להוכיח את עצמו כטוב מבין השניים בכך שסיים במקום השביעי בדרוג הכללי, הישגו הטוב ביותר בתחרות גרנד טור עד אז.
קריירה > 2010

ניבאלי פתח שנה זו בצורה מושלמת, הוא ניצח במרוץ הקטעים "טור דה סאן לואיס" המתקיים בארגנטינה. הוא צורף לסגל קבוצת "ליקוויגז" ל"ג'ירו ד'איטליה" ברגע האחרון, עקב ערכי דם בעייתיים של אחד מרוכבי הקבוצה הבכירים, פרנקו פליזוטי שפסלו את השתתפותו. ניבאלי לבש את "החולצה הוורודה" (חולצת המוביל במרוץ) לאחר שקבוצתו ניצחה בקטע הרביעי שהיה מרוץ קבוצתי נגד השעון. מאוחר יותר ניצח בקטע 14 וסיים שלישי בדרוג הכללי אחרי המנצח בן קבוצתו, איוואן באסו ואחרי הספרדי דויד ארויו. בהמשך השנה ניצח בטור של סלובניה ובמרוץ החד-יומי האיטלקי "טרופאו מלינדה". בלקרת סוף שנה זו ניצח לראשונה בגרנד טור; ב"וואלטה אספניה".
קריירה > 2011

ב"ג'ירו ד'איטליה" של אותה שנה הועדף ניבאלי על איבן באסו ורכב כמוביל הבלעדי של קבוצת "ליקוויגז". הוא סיים במקום השלישי אחרי המנצח, אלברטו קונטאדור והמקום השני, מיקלה סקרפוני (יותר מאוחר נלקח התואר מקונטדור עקב שימוש בחומרים אסורים וניבאלי הוקפץ למקום השני). את ה"וואלטה אספנה" סיים במקום השביעי.
קריירה > 2012

בפתיחת שנה זו סיים שני בטור של עומאן בפיגור של שנייה אחת אחרי המנצח, פטר וליטס. הוא ניצח במרוץ הקטעים היוקרתי "טירנו - אדריאטיקו" וסיים שלישי במרוץ הקלאסי מילאנו - סן רמו. במרוץ לייז'–בסטון–לייז' סיים במקום השני והשלים שני מקומות על הפודיום במרוצים המשתייכים לחמשת המונומנטים.
ניבאלי החליט שבשנה זו הוא מוותר על ה"ג'ירו ד'איטליה" כדי להתמקד במרוץ היוקרתי של השנה, ה"טור דה פראנס". מהלך זה הוכח כמוצלח לאחר שהצליח לסיים במקום השלישי והמכובד כשמקדימים אותו המנצח, ברדלי ויגינס ובמקום השני, כריסטופר פרום.
בסוף שנה זו, ניבאלי החליט לעזוב את קבוצתו ולעבור לקבוצת אסטנה, שם הוא חתם לשנתיים החל מ-2013 ובבעלותו חוזה המוערך בכשלושה מיליון יורו לשנה.
קריירה > 2013

ניבאלי פתח שנה זו עם מקום שביעי בטור של עומאן וניצח שנה שנייה ברציפות ב"טירנו אדריאטיקו". באפריל ניצח במרוץ ההכנה לג'ירו ד'איטליה, ה"ג'ירו דל טרנטינו" (Giro del Trentino). ב"ג'ירו ד'איטליה", לאחר טור קשה לכל הרוכבים, עקב תנאי מזג אוויר חורפיים קשים ביותר הכוללים רוחות חזקות ושלג, ניצח בדרוג הכללי והקדים את ריגוברטו אוראן שבמקום השני ב-4:43 דקות ואת קאדל אוונס שבמקום השלישי ב-5:52 דקות. היה זה ניצחונו השני בקריירה בגרנד טור.
קריירה > 2014

ב-28 ביוני ניצח ניבאלי באליפות איטליה במרוץ כביש. לאחר שבוע זינק לטור דה פראנס כמועמד שנחשב טרם המרוץ כשלישי באיכותו לאחר כריס פרום ואלברטו קונטדור. ניבאלי ניצח בקטע השני במרוץ, שהסתיים בשפילד שבאנגליה ועבר ללבוש את החולצה הצהובה (לובש החולצה הצהובה הוא הרוכב בעל הזמן הכללי הטוב ביותר). ניבאלי לבש את חולצת המוביל במשך שבעה קטעים (במהלכם פרש כריס פרום מהמרוץ בגלל פציעה). הוא איבד את החולצה הצהובה למשך קטע אחד לטוני גלופן, אך בקטע ה-10 ניצח קטע בשנית והחזיר לעצמו את החולצה הצהובה. בקטע זה פרש גם אלברטו קונטדור בעקבות פציעה. ניבאלי ניצח גם בקטע 13 ההררי ובקטע 18 שהסתיים בפסגת מעלה אוטאקאם. ניבאלי המשיך ללבוש את החולצה הצהובה עד הסיום בפריז תוך שהוא מפגין שליטה מלאה במרוץ בכל שלביו ולאחר שהחזיק בחולצה צהובה כמעט לכל אורך המרוץ.
קריירה > 2015

ניבאלי הצהיר בתחילת השנה כי מטרתו היא ניצחון שני רצוף בטור דה פראנס. כשבוע לפני המרוץ הוא ניצח בפעם השנייה ברציפות באליפות איטליה. בטור דה פראנס נקלע ניבאלי לפיגור בדרוג הכללי במחצית הראשונה של המרוץ ורק במחציתו השנייה הצליח לשפר את מיקומו וסיים במקום הרביעי בדרוג הכללי, בהפרש ניכר מהמנצח, כריסטופר פרום. ניבאלי ניצח בקטע ה-19 ההררי. הוא הואשם על ידי כריס פרום ברכיבה בלתי ספורטיבית בקטע זה, כשלטענת פרום, ניבאלי תקף את דבוקת המובילים כשנוכח שלכריס פרום ארעה תקלה טכנית.

לוואלטה אספניה זינק כמוביל משותף של קבוצת אסטנה (יחד עם פאביו ארו שניצח במרוץ). ניבאלי הורחק מהמרוץ לאחר שהוכח כי אחז ברכב הקבוצה ונעזר בו בנסיעה, לאחר שנקלע לפיגור לאחר שהיה מעורב בנפילה רבת משתתפים בחלקה האחורי של הדבוקה.

בסיום העונה זכה ניבאלי במספר הישגים בולטים כשזכה בטריטיקו לומבארדו (תואר המורכב מהישגים בשלושה מרוצים חד-יומיים רצופים בצפון איטליה) לאחר שניצח בשניים מתוך שלושת המרוצים המרכיבים את התואר: קופה ברנוקי וטרה ואלי וארסינה. כשבועיים לאחר מכן ניצח גם בג'ירו די לומברדיה.
קריירה > 2016

ניבאלי הציב לעצמו מטרה לקראת עונת 2016 להשתתף באותה עונה גם בג'ירו ד'איטליה וגם בטור דה פראנס. בפברואר 2016 ניצח ניבאלי בקטע ההררי הבולט בטור עומן, המסתיים בג'בל אחדר. ניצחון זה הקנה לו גם את הניצחון בדרוג הכללי במרוץ. במרוצי ההכנה שלו לג'ירו הוא לא השיג תוצאות בולטות: בטירנו - אדריאטיקו הוא סיים שישי בדרוג הכללי. במילאנו - סן רמו הוא תקף בירידה מהפוג'ו אך נתפס על ידי הדבוקה. בג'ירו דל טרנטינו הוא גילה כושר מאכזב ובלייז'–בסטון–לייז' סיים בפיגור של כ-2 דקות מהמנצח לאחר שהחל לפגר אחרי הדבוקה בעלייה שלפני העלייה המסיימת.
בתחילת הג'ירו ד'איטליה המשיך ניבאלי להפגין כושר בינוני, שהיווה המשך לתצוגות הבלתי מרשימות שלו לפני המרוץ. לאחר הקטע ה-18 הוא דורג במקום הרביעי בדרוג הכללי, בפיגור של 4:43 דקות אחר המוביל ההולנדי, סטייבן קראוסווייק. בקטע ה-19 ההררי, שהסתיים בריזול (Risoul) שמעבר לגבול הצרפתי, ניצח ניבאלי וניצל נפילה של קרייסוויק כדי להתקדם בדרוג הכללי למקום השני, כשהוא מפגר ב-44 שניות אחרי הקולומביאני, אסטבן צ'אבס. בקטע ה-20, שהיה גם הוא קטע הררי בסמוך לגבול הצרפתי, הצליח ניבאלי, בסיוע קבוצתו החזקה, לפתוח פער מצ'אבס, ועבר להוביל בדרוג הכללי בפער של 52 שניות על צ'אבס ו-1:17 על אלחנדרו ולוורדה. הוא שמר על החולצה הוורודה - חולצת מוביל המרוץ, גם בקטע המסיים של ג'ירו 2016 שנערך בטורינו, והשלים בכך ניצחון שני בג'ירו ד'איטליה.
בטור דה פראנס לא בלט ניבאלי. הישגו הבולט במרוץ היה מקום שלישי בקטע ה-20 ההררי. לאחר המרוץ הוא התמקד בהכנות למרוץ הכביש האולימפי בריו 2016 שהתאים ליכולותיו כרוכב. במרוץ האולימפי הוא הפגין יכולת גבוהה כשהצליח לגשר לקבוצת בריחה בה נמצא חברו לקבוצה ולנבחרת, פביו ארו, בעליה האחרונה במרוץ הוא הצליח לברוח מקבוצה זו, יחד עם סרחיו הנאו מקולומביה ורפאל מייקה מפולין, והשלושה נראו כמועמדים ודאיים למדליות. אולם ניבאלי, ואחריו הנאו, נפלו בעיקול במורד וניבאלי שבר בעקבות הנפילה את עצם הבריח. במרוץ ניצח גרג ון אוורמט מבלגיה.
קריירה > 2017

בסוף 2016 עבר ניבאלי לקבוצת בחריין-מרידה. הוא השיג את ניצחונו הראשון בעונה, באפריל 2017, כשניצח בדרוג הכללי בטור של קרואטיה. הוא הגיע לג'ירו ד'איטליה כאחד המועמדים המובילים לניצחון. בחלקיו המוקדמים של המרוץ הוא דורג במקום הרביעי והחמישי בדרוג הכללי. לאחר ניצחונו בקטע שנחשב כקשה במיוחד והסתיים בבורמיו הוא עלה למקום השלישי ואף טיפס למקום השני בקטע הלפני אחרון. אולם בקטע האחרון, שהיה מרוץ אישי נגד השעון, ניצח טום דימולן (שגם ניצח בדרוג הכללי במרוץ), חלף בדרוג הכללי על פני ניבאלי, וכך סיים ניבאלי במקום השלישי, בפיגור של 40 שניות מהמנצח.
 גם לפני הוואלטה אספניה נחשב ניבאלי כאחד מהמועמדים המובילים לניצחון. הוא אף ניצח בקטע השלישי שהסתיים באנדורה וגם היה תחרותי לאורך כל המרוץ. אולם, כריסטופר פרום, שעלה לראש הדרוג הכללי כבר לאחר הקטע השלישי, הצליח לשמור על ההובלה עד לסיום המרוץ וניצח בו. ניבאלי סיים שני בפיגור של 2:15 דקות לאחר פרום.
 ניבאלי המשיך את כושרו הטוב גם לאחר סיום הוואלטה. הוא סיים שני במרוץ החד-יומי, ג'ירו דל'אמיליה, לאחר שאיפשר לחברו לקבוצה, ג'ובאני ויסקונטי, לברוח מספר קילומטרים לסיום ולנצח. בג'ירו די לומברדיה, שנערך שבוע לאחר מכן, חבר ניבאלי לטיבו פינו שברח לדבוקת המובילים. הוא ניצל את יכולותיו ברכיבה במורד ופתח פער מפינו וניצח במרוץ בפער של 28 שניות מז'וליאן אלאפיליפ שסיים שני.
קריירה > 2018

במרץ 2018 ניצח ניבאלי במונומנט השלישי שלו, במרוץ מילאנו - סן רמו, לאחר שתקף בעליה לפוג'ו די סן רמו והצליח לברוח ולסיים לפני קבוצות הספרינטרים שרדפו אחריו. כעבור מספר שבועות השתתף, לראשונה בקריירה שלו, ברונדה ון פלנדרן ויזם את ההתקפה שהביאה לניצחונו של ניקי טרפסטרה במרוץ. ניבאלי סיים במקום ה-24. הוא פרש מהטור דה פראנס 2018 לאחר הקטע ה-12, לאחר שנפל בעלייה לאלפ ד'ואז כשנתקל בצופים בקהל. הוא הצליח לסיים את הקטע אך פרש לאחר שאובחן אצלו שבר של חוליה. הוא חזר להתחרות בוואלטה אספניה 2018, בעיקר כהכנה לאליפות העולם שהתקיימה באינסברוק שבאוסטריה. במרוץ הכביש באליפות העולם הוא לא הצליח להישאר עם קבוצת הרוכבים ממנה יצא המנצח אלחנדרו ולוורדה.
קריירה > 2018 > 2019

ב-2019 חזר ניבאלי להתמקד בג'ירו ד'איטליה, הוא גילה כושר טוב לאורך המרוץ אך בקטע ה-14 ניצח ריצ'רד קאראפאס את הקטע בפער של יותר מ-1:50 דקות מניבאלי ושאר יריביו לדירוג הכללי. ניצחון זה הקנה לקאראפאס את החולצה הוורודה של מוביל המרוץ. ניבאלי אומנם הצליח לעקוף בהמשך המרוץ את פרימוז' רוגליץ' ולעלות למקום השני הכללי, אך לא מעבר לכך, והוא סיים במקום השני הכללי אחרי קאראפאס. לאחר מכן השתתף גם בטור דה פראנס וכבר בשבוע הראשון נראה שאינו בכושר המספיק להתמודד על ניצחון במרוץ זה. בעקבות כך נכנס לקבוצות בריחה במטרה להשיג ניצחונות בקטעים, ובקטע 20 הדבר עלה בידו, כאשר ניצח את הקטע שהסתיים בעלייה לואל טורנס.
קריירה > 2018 > 2020

עונת 2020 סבלה באופן כללי מפגיעת מגפת הקורונה. ניבאלי הסתפק בהישגים דלים יחסית לציפיות ממנו. הוא סיים במקום הרביעי בדרוג הכללי במרוץ פריז - ניס וסיים במקום השביעי בדרוג הכללי בג'ירו ד'איטליה. כמו כן הוא סיים בין עשרת הראשונים במספר מרוצים חד יומים יוקרתיים כגון ג'ירו די לומברדיה וג'ירו דל'אמיליה.
פאולו ג'נטילוני

פאולו ג'נטילוני סילברי (באיטלקית: Paolo Gentiloni Silveri; נולד ב-22 בנובמבר 1954) הוא פוליטיקאי ומדינאי איטלקי שכיהן כראש ממשלת איטליה החל מדצמבר 2016 ועד יוני 2018. קודם לכן שימש שר החוץ של איטליה ושר התקשורת של איטליה.
ביוגרפיה > ראשית חייו וקריירה פוליטית מוקדמת

פאולו ג'נטילוני נולד ברומא בשנת 1954 כצאצא למשפחת האצולה האיטלקית ג'נטילוני סילברי, שמוצאה באזור מארקה. קרוב משפחתו היה הרוזן וינצ'נזו אוטורינו ג'נטילוני, מנהיג המפלגה השמרנית "האיחוד האלקטורלי הקתולי האיטלקי" ("Unione Elettorale Cattolica Italiana") ובעל ברית לממשלתו של ראש הממשלה לשעבר ג'ובאני ג'וליטי בין השנים 1913 ל-1914.
ג'נטילוני למד בבית ספר התיכון על שם טורקוואטו טאסו ברומא, ולאחר מכן השלים לימודי מדעי המדינה בספיאנצה - אוניברסיטת רומא.
בשנות ה-70 הצטרף ל"תנועת העובדים למען סוציאליזם" ("Movimento Lavoratori per il Socialismo"), קבוצה מאואיסטית איטלקית שהוא הפך למזכיר האזורי שלה במחוז לאציו, ועזב אותה לאחר איחודה של התנועה עם המפלגה המרקסיסטית-לניניסטית "האיחוד הפרולטרי למען קומוניזם".
מ-1984 הפך לעורך הירחון של "ליגת הסביבה", "האקולוגיה החדשה" ("La Nuova Ecologia"). 
ב-1993, במסגרת עבודתו כעורך הירחון, פגש את פרנצ'סקו רוטלי, אחד ממנהיגי מפלגת "פדרציית הירוקים", והפך לדוברו במהלך מערכת הבחירות שלו לראשות עיריית רומא באותה שנה.
רוטלי ניצח בבחירות, וג'נטילוני הפך לחבר מועצת רומא ומחזיק תיק התיירות.
ביוגרפיה > חברות בפרלמנט ותפקידים מיניסטריאליים > ראש הממשלה

ב-5 בדצמבר 2016, לאחר שנחל תבוסה במשאל העם שנערך במדינה, הודיע מתאו רנצי על התפטרותו מראשות הממשלה. ב-11 בדצמבר, לאחר התפטרותו של רנצי, התבקש ג'נטילוני על ידי נשיא איטליה סרג'ו מטרלה להקים ממשלה חדשה. למחרת הושבע ג'נטילוני כראש הממשלה החדש.
הקואליציה שהקים נתמכת על ידי מפלגתו, המפלגה הדמוקרטית, ועל ידי המרכז-ימין בראשות אנג'לינו אלפנו, אותה קואליציה שתמכה בממשלתו של רנצי במשך כשנתיים.
ג'נטילוני לא התמודד בבחירות המקדימות על ראשות המפלגה הדמוקרטית, וב-30 באפריל 2017 נבחר בשנית מתאו רנצי לעמוד בראשה, ולהיות מועמדה בבחירות לראשות הממשלה שנערכו במרץ 2018.
ביוגרפיה > חייו האישיים

פאולו ג'נטילוני נשוי לעמנואלה מאורו, אדריכלית. אין להם ילדים.
חידוש עבודת הקורבנות

ידית כלי אבן עם הכתובת "קרבן" שהתגלתה באזור המערבי של החפירות ליד הר-הבית. מוזיאון ישראל
דגם מזבח העולה במכון המקדש
חידוש עבודת הקורבנות היא שאלה הלכתית הנדונה מאז חורבן בית שני. הבעיות הנידונות הן: העדרו של בית המקדש, אי היכולת להיטהר מטומאת מת, חוסר הידיעה של מקום ההקרבה, וחוסר ודאות בייחוס הכהנים. גם שבי ציון התמודדו עם שלוש הבעיות הראשונות בתחילת תקופת בית שני.
בנוסף לבעיות ההלכתיות, קיימות גם התנגדויות מחשבתיות-רעיוניות נרחבות לרעיון הקרבנות בימינו. בנוסף לכך כמובן קיימת בעיה גאופוליטית משמעותית ביותר בחידוש הקרבנות לאור העובדה שלפחות חלק מתהליך ההקרבה חייב להתבצע בהר הבית וישנה התנגדות מוסלמית מוחלטת לאפשר פרקטיקה כזו שם. במשך הדורות היו מספר ניסיונות לחידוש העבודה. למעשה, מלבד השאיפה קשה להצביע על ביצוע מעשי של הקרבת קורבנות, מאז הפסקתם. גם כיום, פועלים מספר גופים המנסים לחדש את עבודת הקורבנות.
היסודות ההלכתיים

השאלות ההלכתיות העיקריות העומדות בפני החפצים לחדש את עבודת הקרבנות הן:
האם ניתן להקריב קרבנות כאשר בית המקדש אינו בנוי?
האם ניתן להקריב כאשר המקריבים טמאים בטומאת מת?
האם ניתן להקריב ללא ידיעה ברורה בדבר מקום המזבח? לחלופין - האם ניתן לזהות את מקומו המדויק של המזבח?
האם הכהנים בני זמננו, שהם "כהני חזקה" ולא "כהנים מיוחסים", כשרים להקרבה?
האם ניתן לזהות את התכלת הדרושה לבגדי הכהונה? האם ניתן להכין בגדי כהונה ללא תכלת?
היסודות ההלכתיים > קודם בניין הבית

מקריבין אף על פי שאין בית - כלומר, חובת הקרבת הקרבנות אינה תלויה בקיומו הפיסי של בית מקדש. כלל זה נותן מענה להיעדר בית מקדש, ומתחשב במציאות שבניית המקדש תצריך אישור מרשויות-שלטון דבר שעלול להתעכב, או שכלל לא יגיע. לעומת זאת, בניית מזבח פשוט והקרבת קרבן קטן יכולה להסתיים תוך זמן קצר.
היסודות ההלכתיים > טומאה דחויה בציבור

טומאה דחויה בציבור - כלומר, החובה להקריב קורבנות ציבור עומדת בעינה אפילו כאשר רוב המחויבים בהקרבת אותו קרבן, טמאים. כלל זה נותן מענה להיעדר פרה אדומה, במסגרת המחשבה הצבורית כי "כולנו בחזקת טמאי מתים". באופן כללי, אסור ליהודי טְמא-מת להיכנס לעֲזָרה (המקבילה בקדושתו ל"מחנה שכינה"), המקום שָם מקריבים את הקרבנות. הכלל השני מחדֵש שהחובה ההלכתית להקריב קורבן-ציבור בזמנו דוחה את האיסור שחל על טמאים מהִכנֵס לעזרה.
אחת הבעיות המרכזיות בחידוש העבודה היא העדר האפשרות להיטהר מטומאת מת, מכיוון שאין בנמצא כיום אפר פרה אדומה, אשר השגתו כרוכה בפתרון בעיות שונות, הלכתיות ומעשיות, וכל עוד הכהנים טמאים בטומאת מת יש איסור להיכנס לתחומי העזרה המקודשת. הפתרון לבעיה זו הוא כלל ידוע הוא בדברי חז"ל טומאה דחויה בציבור ומשמעותו, שכאשר הכהנים טמאים, ואין אפשרות להקריב את קרבנות הציבור בטהרה - מותר להקריבם בטומאה. היתר זה נאמר רק לגבי קרבנות ציבור שזמנם קבוע אך לגבי כל שאר הקרבנות אין שום היתר להקריבם בטומאה. אם כן, קודם שניגשים לעסוק בחידוש עבודת הקרבנות, חיוני לעסוק בשאלה, מה הם התנאים בהם ניתן להקריב קרבנות גם בהיותנו טמאים?
במסכת יומא נחלקו אמוראים האם הטומאה דחויה היא בציבור או הותרה בציבור כאשר ישנן שתי השלכות עיקריות:
חיזור אחר טהרה. כלומר אם הטומאה דחויה יש מצבים (המפורטים בגמרא) בהם יש חיוב לחזר אחר כהנים טהורים אף אם הדבר כרוך בקשיים, אך אם הטומאה הותרה אין חיוב כזה.
הצורך בציץ שירַצֶה. אם הטומאה דחויה יש צורך שיהיה ציץ בראש הכהן הגדול על מנת שירצה את עוון ההקרבה בטומאה, אך אם הטומאה הותרה אין צורך בציץ בראש הכהן הגדול.
להלכה נפסק שהטומאה דחויה היא בציבור ואם כן קודם הקרבת הקרבנות יש למנות כהן גדול ולהכין את שמונת בגדי הכהונה שלו, וביניהם הציץ. אולם לדעת כמה פרשנים הציץ אינו נצרך אלא לכתחילה אבל בדיעבד ניתן לעבוד בלא הציץ.
היסודות ההלכתיים > יחוס הכהנים

ביחס לבעיית יחוס הכהנים - בעיה זו הועלתה על ידי הרב צבי הירש קלישר בספרו "דרישת ציון", כאחת מבעיות היסוד נגד חידוש עבודת הקרבנות. את טענה זו הוא דוחה בכך שהוא מציג משנה ממסכת עדויות המדברת על משפחות פסולות: "אמר רבי יהושע מקובל אני מרבי יוחנן בן זכאי, ששמע מרבו, ורבו מרבו, הלכה למשה מסיני שאין אליהו בא לטמא ולטהר לקרב ולרחק אלא לקרב את המרוחקין בזרוע ולרחק את המקורבין בזרוע… רבי יהודה אומר לקרב ולא לרחק". מכאן למד הרב קלישר, כי ודאי כוונת המשנה שבסדר הגאולה יהיה קיבוץ גלויות, ויתחילו להקריב קורבנות ללא נביא, ורק אחר כך תבוא מלחמת גוג ומגוג ורק אחר כך יבוא אליהו ומלך המשיח, לכן יהיה צורך גדול בהלכה זו שכל כהן כשר בחזקת אבות ואליהו בא רק לקרב כוהנים שרוחקו משום ספק שמץ פסול.
דברי חז"ל אלו נותנים מענה לבעיית היעדרם של כהנים מיוחסים בימינו, כאשר לדעת הרב קלישר, אין כל בעיה, שכן אין ייחוס כהנים מעכב כלל.
היסודות ההלכתיים > מקום ההקרבה (המזבח)

לפי המתואר בתלמוד, חקרו עולי הגולה ומצאו את שרידי יסודות הבית. כן מבואר, שהריחו בין שרידי הכתלים ריח קטורת. כך גם באשר למזבח, הריחו במקומו ריח קרבנות. עוד מבואר שם, ששלשת הנביאים שהיו ביניהם הביאו עמם עדויות ומסורות בדבר מיקומו של המזבח. אמנם יש שרצו לומר, שאנשי בית שני הזדקקו לרוח הקודש לגילוי המקום, שכן, ראו על המזבח דמות מלאך, וכן ראו שם את אפר יצחק.
את מזבח הנחושת לקח נבוזראדן לבבל ולא נשאר סימן במקומו. אבל המזבח שבנה זרובבל גנזו החשמונאים אבניו בלשכת בית המוקד, וחודש שוב בימי הורדוס, ולכן סביר להניח שיהיה קל לאתר את יסודותיו.
מקורות המזכירים אפשרות של חידוש עבודת הקרבנות

רבי יוסף קארו: למה היה מניח עזרא מלקדש לעתיד לבא שמא בזמן החרבן יותן לנו רשות להקריב.
מנחת חינוך: וגם היום, אפשר שאם יתנו המלכויות רשות לבנות בית המקדש, מצווה לבנות. כמבואר במדרש [בראשית רבה סד', י'], בימי רבי יהושע בן חנניה, דנתנו רשות והתחילו לבנות, ועיין בספר כפות תמרים [סוכה ל"ד ע"ב] שרבינו יחיאל בעל התוספות רצה לילך להקריב קרבנות בירושלים, א"כ הוא הדין לבנות בית המקדש.
המהר"ץ חיות: "על כל פנים, חזרתי על כל הצדדים, ולא מצאתי שום דבר החוצץ היום להקריב קרבן פסח, אחר שיבנה היום מזבח, על מקום אשר היה בנוי בראשונה".
החזון איש: "לכן בזמן הזה אי איתיהיב רשות להקריב קרבן פסח - אין לבטל" - (תרגום: אם תינתן רשות להקריב קרבן פסח – אין לבטל.)
"בזמן שישראל שרויין על אדמתם בתור עם חופשי משעבוד ממשלה אחרת, יש מצות עשה לבנות בית הבחירה שנאמר ועשו לי מקדש ושכנתי בתוכם (סי' צ"ה, פ' תרומה)"
התנגדות > התנגדות הלכתית

רבי עקיבא איגר שלל את האפשרות לחדש את הקרבת הקרבנות כפי שהציגו תלמידו הרב צבי הירש קלישר, מטעמים שונים ובהם זיהוי מקום המזבח, ייחוס הכהנים והצורך בבגדי כהונה הכוללים תכלת וארגמן. אולם לאחר שהרב קלישר השיב לו על כל טענותיו, השיב רבי עקיבא איגר שקשה לו לעיין בדברים מחמת זקנתו, והוא מעביר את השאלה לחתנו, החת"ם סופר. בתשובה לחותנו רבי עקיבא איגר, מצדד החת"ם סופר, שבאמת אין בבעיות השונות שהועלו כדי למנוע הקרבת קורבנות, אולם מושל ירושלים הוא "קפדן גדול" ולא יתן למי שאינו "מאמונת ישמעאל" להתקרב למקום. כעיקרון טוען החתם סופר, שהצורך בכהן גדול ובכהן מיוחס אינו מעכב בדיעבד, וטומאה הרי הותרה בציבור, ולגבי שקלי ציבור - בקרבן פסח אין צורך בכך.
הרב יעקב אטלינגר בספרו שו"ת בנין ציון, אף התנגד עקרונית לחידוש הקרבת הקורבנות, משום שבפסוקי התוכחה שבתורה נאמר שלאחר חורבן בית המקדש "והשימותי את מקדשיכם, ולא אריח בריח ניחוחכם" (ספר ויקרא, פרק כ"ו, פסוק ל"א), כך שלא ניתן להקריב קורבנות בזמן הגלות.
במדרש תנחומא (בובר), אמור י"ט מובא: "לעתיד לבוא כל הקורבנות כולן בטלין".
וציין הראי"ה קוק בסיפרו עולת ראיה: "לעתיד לבוא ההקרבה תהיה של מנחה מהצומח, תערב לה' כימי עולם וכשנים קדמוניות.".
התנגדות > התנגדות רעיונית

מלבד הגישה הקלאסית, המיוצגת לדוגמה בכתביו ובמעשיו של הרמב"ן, היו מקובלים שהתנגדו רעיונית לחידוש עבודת הקורבנות. כך יש המציינים לכך שר' עזריאל (מחוג גרונה) העדיף עבודה רוחנית על פני עבודת הקורבנות, זאת משום שעבודת הקורבנות קשורה לפגם עמלק. לכן לעומת הרמב"ן שעלה לארץ, המתנגדים (ר' עזרא ור' עזריאל) לא ראו בפעולה מעשית משהו מהותי, ואף להפך, השכינה לדעתם אינה מתקיימת בתקופה זו בקורבנות.
התפילה כתחליף לקורבנות

התבטאות נוספת לשאיפה לחידוש עבודת הקורבנות מתבטאת בתפיסה ההגותית שהעבודה שבלב החליפה את העבודה המעשית, כך גם 'תורה עבודה ודרך ארץ' בו עבודה שימשה כעבודת המקדש, הפכה בהמשך לעבודת המידות. כלומר חוסר היכולת להקריב, הוביל לפתרונות דרשניים אשר זיהו מושגים תורניים אחרים והקבילו אותם להקרבת קורבנות כדברים המהווים תחליף.